לוויתן כחול (משחק)

לוויתן כחול (ברוסית: Синий кит) הידוע גם בשם "אתגר הלוויתן הכחול", היא תופעת רשת חברתית של המאה ה-21, שהופצה בכמה מדינות, החל ב-2016. על פי דיווחים, המשחק מורכב מסדרה של משימות שהוקצו לשחקנים על ידי המנהלים של המשחק בתקופת זמן של 50 ימים, כאשר האתגר האחרון מחייב את השחקן לבצע התאבדות. 
תופעת הרשת הגיעה לתודעה ציבורית במאי 2016 דרך מאמר בעיתון הרוסי, "נוביה גזטה", שקישר בין התאבדויות רבות של ילדים, שכביכול היו לא קשורות עד כה, לחברות בקבוצת "F57" ברשת החברתית VK. גל של פאניקה מוסרית סחף את רוסיה. עם זאת, עם הזמן ספג המאמר ביקורות על ניסיונותיו לקשר בין מקרי התאבדות שלא בהכרח קיים ביניהם קשר, ועל כך שאף אחת מההתאבדויות לא הוכחה כקשורה לפעילותה של הקבוצה.

מבנה

בעוד מומחים רבים טוענים שהלווייתן הכחול היה במקור לא יותר ממתיחה גדולה, הם מאמינים כי סביר להניח שהתופעה הובילה למקרים של פגיעה עצמית והובילה להיפתחותן של קבוצות שחיקו את הקבוצה המקורית והשאירה ילדים פגיעים לבריונות ברשת ולביוש אינטרנטי.
הלוויתן הכחול תואר כמבוסס על יחסים בין המשתתפים (או מתחרים) למנהלים. המנהלים מציבים בפני המשתתפים סדרה של 50 חובות שהשחקנים חייבים להשלים, אחד בכל יום במשך 50 ימים, החובות כוללים פגיעה עצמית, דוגמת חריטת מילים וצורות על הגוף בעזרת סכין, מניעת שינה, האזנה למוזיקת אימה פסיכדלית וצפייה בסרטי אימה, האתגר האחרון, ביום החמישים של המשחק כולל קפיצה מגג הבניין הגבוה ביותר שהשחקן יכול למצוא ולמעשה התאבדות, תוך איום מצד המנהלים לחשוף מידע אישי פוגעני של השחקנים.
 נכון לסוף 2017, מדווח על פחות מקרים של תופעת הלוויתן הכחול ופופולריות התופעה צונחת; עם זאת, ארגוני בטיחות ברשת ברחבי העולם הגיבו לתופעה על ידי מתן ייעוץ כללי להורים ומחנכים על מניעת התאבדויות ומיגור התופעה, העלאת מודעות בנושא בריאות הנפש ובטיחות כללית ברשת התסייע גם בפרוץ תופעת האינטרנט המסוכנת הבאה. 

מעצרים

ב-2016, פיליפ בודייקין, סטודנט לפסיכולוגיה לשעבר, בן 21, אשר הורחק מהאוניברסיטה שלו, טען כי הוא זה שהמציא את המשחק ב-2013. הוא אמר כי הכוונה שלו הייתה "לטהר" את החברה על ידי דחיפת אנשים, שלדעתו אין להם כל חשיבות, להתאבד. אמנם במקור טען שהוא חף מפשע, והוסיף שהוא רק "עשה כיף", בודייקין נעצר והוחזק בבית הכלא קרסטי, בסנט פטרסבורג ובחודש מאי 2016 הודה ב-"הסתת 16 נערות, לפחות, להתאבדות." לאחר מכן, הורשע בשתי עבירות הסתה להתאבדות של קטינים.
ביוני 2017, דוור בשם איליה סידורוב נעצר במוסקבה, והואשם גם הוא על ניהול קבוצת "לווייתן כחול" שעודדה ילדים לבצע בעצמם פגיעה עצמית ובסופו של דבר להתאבד. הוא טען שהוא שכנע 32 ילדים להצטרף לקבוצתו ולבצע פקודות.

ארגנטינה

במחוז סן חואן, ארגנטינה, נער בן 14 הובל לטיפול נמרץ לאחר שפרסם ברשת חברתית שהוא משתתף בלוויתן הכחול.

ארצות הברית

ב-8 ביולי 2017, בעיר סן אנטוניו, שבמדינת טקסס, נמצאה גופתו של נער בן 15. טלפון נייד שידר בזמן אמת את התאבדות הנער, נטען שקיים קשר ישיר בין ההתאבדות למשחק.
כמו כן, נטען כי משחק זה היה קשור למותה של נערה בעיר אטלנטה, ג'ורג'יה.
באוגוסט 2017, שריף של עיירה באוקלהומה אמר שראיות מראות שילד בן 11 שם קץ לחייו בגלל השתתפות במשחק.

בנגלדש

דיווחי חדשות רבים התפרסמו בתקשורת הבנגלדשית על ניסיונות התאבדות הקשורים למשחק. באוקטובר 2017 התאבדה נערה, לכאורה בגלל השתתפותה במשחק.

ברזיל

מספר דיווחי חדשות הופיעו בתקשורת הברזילאית שקישרו מקרים רבים של פגיעה עצמית והתאבדויות של ילדים עם הלוויתן הכחול. המשטרה פתחה במספר חקירות מתמשכות, אם כי אף אחד מהמקרים לא אושר באופן רשמי כקשור למשחק. בסך הכל, בשמונה מדינות ברזילאיות דווח על מקרים של התאבדויות ופגיעה עצמית החשודים כקשורים למשחק.

סין

קבוצת התאבדות נוסדה על ידי ילדה בת 10 בניגבו, ג'ג'יאנג; שפרסמה מספר תמונות של פגיעה עצמית שביצעה בעצמה בגלל המשחק. מאז החלו הרשויות לפקח על אזכור המשחק בפורומים ובשידורים חיים.

צ'ילה

התקשורת בצ'ילה דיווחה על שלושה מקרים של ילדים החשודים במעורבות ב-'לוויתן הכחול'. באנטופגסטה, אמא לילדה בת 12 דיווחה למשטרה כי על בתה 15 חתכים על ידה היוצרים צורה של לוויתן. אחרי שנחקרה על ידי שוטרים, הילדה הודתה כי היא עקבה אחרי משימות המשחק שניתנו לה על ידי מנהל המשחק. נערה בת 13 בפאדרה לאס קסס טענה ששיחקה במשחק יחד עם עוד שלושה חברים. הנערה הגיעה לשלב העשירי במשחק, וגם ביצעה חתכים בידיה. ילד בן 11 בטומקו קיבל הזמנה מאישה לא מזוהה להצטרף למשחק בפייסבוק ב-2017, אך סירב להשתתף.

בישראל

בישראל דווח על מקרה מוות יחיד בעקבות השתתפות במשחק; נער בן 17 מנוף הגליל שם קץ לחייו לאחר שהשתתף במשחק המדובר. בנוסף לכך היו מספר דיווחים על ילדים ונערים שהשתתפו בו. ביולי 2017, הפיץ משרד החינוך מכתב להורים המזהיר אותם לגבי המשחק. באותו החודש דווח גם על נער בן 16 שלקח חלק במשחק ובעקבותיו פגע בעצמו.